Kásler: 24 dolgozó fertőződött meg a Bajcsy-Zsilinszky Kórházban
Kásler Miklós miniszter válaszolt egy azonnali kérdésre hétfőn a Parlamentben.
A Bajcsy-Zsilinszky Kórházban kialakult helyzetről kérdezte Kásler Miklós minisztert az MSZP-s Korózs Lajos a parlamenti azonnali kérdések órájában. Pár napja a Népszava írt arról, nagyon magas a koronavírus-fertőzött betegek halálozási aránya az egészségügyi intézményben, csaknem minden harmadik bevitt beteg életét veszti. Egy névtelenül nyilatkozó dolgozó a lapnak arról beszélt, időnként hiányos a védőfelszerelésük, és nem is biztosak benne, hogy az elég védelmet ad. Ő beszélt arról is, az izolációt egy gipszkarton fal és egy ajtó jelenti, ami a mennyezetig sem ér fel, a járvány kezdetén pedig a fertőzésgyanús eseteket többágyas szobákba zárták össze, viszont csak két nap múlva derült ki, ki kapta el a vírust. A lap arról is írt, a dolgozókat március végén szúrópróbaszerűen kezdték szűrni.

Korózs Lajos ezeket kérdezte végig Káslertől, kiegészítve azzal, hogy valóban közös WC-t és mosdót kellett-e használniuk a betegeknek, illetve igaz-e, hogy nem volt eljárásrend a kórházban márciusban.

Kásler szerint ezek az állítások nem igazak. Azt a korábbi hírt viszont megerősítette, hogy a Bajcsy-kórház 24 dolgozója lett koronavírusos, mindannyian tünetmentesek vagy enyhe tüneteik vannak. Elmondta azt is, hogy alapos kontaktkutatást végeztek, és

  nem találtak semmilyen direkt kapcsolatot a kórházi fertőzés, illetve a Pesti úti Iiősotthonban előforduló megbetegedések között.

A kórház a Pesti úti idősotthon területileg illetékes ellátóhelye, Karácsony Gergely főpolgármester korábban többször beszélt arról, kórházból kerülhetett be a fertőzés a fővárosi fenntartású idősotthonokba.

Kásler felhívta a figyelmet arra, egy március 22-i tiszti főorvosi utasítás szerint a kórházból visszatért lakókat 14 napig el kell különíteni, ami a fenntartó kötelessége. A fertőzöttek és elhunytak közül aránytalanul sokan kerültek ki fővárosi idősotthonokból.

Korózs helyett Bangóné Borbély Ildikó reagált Káslerre – közösen nyújtották be a kérdést, ezért cserélhettek –, aki azt mondta, Kásler beszélhetne az állami fenntartású idősotthonokról is, napról napra egyre több helyen jelent meg a koronavírus.

Kásler szerint a mai napig 31 idősotthon érintett, de a Pesti úti otthonban a legsúlyosabb a helyzet.
parlament Kásler Miklós Pesti Úti Idősek Otthona koronavírus Bajcsy-Zsilinszky Kórház